b'\n_START_ARTICLE_\nFrank Lewis Marsh\n_START_PARAGRAPH_\nFrank Lewis Marsh (18. lokakuuta 1899 - 1992) oli amerikkalainen biologi ja kreationismin kehitt\xc3\xa4j\xc3\xa4. H\xc3\xa4n oli yksi Creation Research Societyn perustajista.\n_START_SECTION_\nHistoriaa\n_START_PARAGRAPH_\nMarsh oli koulutukseltaan sairaanhoitaja. 1940 h\xc3\xa4n valmistui kasvitieteen tohtoriksi University of Nebraskassa. Marsh oli ensimm\xc3\xa4inen adventisti joka sai biologian tohtorin tutkinnon._NEWLINE_Marsh julkaisi omakustanteena kirjan "Fundamental Biology" vuonna 1941. Siin\xc3\xa4 Marsh kuvasti itse\xc3\xa4\xc3\xa4n sanoilla "fundamentalist scientist". H\xc3\xa4nen keskeisin v\xc3\xa4itteens\xc3\xa4 oli ett\xc3\xa4 moderni ihminen rotuineen oli rappeutunut (engl. degeneration) ensimm\xc3\xa4isist\xc3\xa4 luoduista ihmisist\xc3\xa4 ja varoitti maailmaa kosmisesta sodasta joka k\xc3\xa4ytiin Jumalan ja Saatanan v\xc3\xa4lill\xc3\xa4. Marshin keskeinen v\xc3\xa4ite oli ett\xc3\xa4 Saatana oli mestari genetiikassa ja kehitteli t\xc3\xa4lt\xc3\xa4 pohjalta ett\xc3\xa4 lajiutuminen ja muut evolutiiviset tapahtumat olivat h\xc3\xa4nen tapojaan tuhota Jumalan alkuper\xc3\xa4inen harmonia._NEWLINE_Samassa kirjassaan Mars loi termin "baramiini" ja rakensi t\xc3\xa4m\xc3\xa4n ymp\xc3\xa4rille tieteenalan "baraminologian". Marsh oli varma ett\xc3\xa4 ihmiskunta oli yksi baramiini joka oli erikseen luotu, eik\xc3\xa4 siksi ollut mit\xc3\xa4\xc3\xa4n sukua muille el\xc3\xa4m\xc3\xa4nmuodoille. Marsh v\xc3\xa4itti my\xc3\xb6s ett\xc3\xa4 luominen ja evoluutio olivat molemmat testattavissa ja falsifioitavissa, mutta ett\xc3\xa4 Jumala vaatisi v\xc3\xa4hemm\xc3\xa4n uskoa kuin evoluutio. Marsh oli my\xc3\xb6s sit\xc3\xa4 mielt\xc3\xa4, ett\xc3\xa4 vedenpaisumus selitti geologiset ilmi\xc3\xb6t._NEWLINE_Kirjassaan "Evolution or Special Creation?" (1947) Marsh kehitteli ajatustaan pidemm\xc3\xa4lle ja p\xc3\xa4\xc3\xa4tteli ett\xc3\xa4 evoluutio oli kriisiss\xc3\xa4 ja pian olisi aika sille ett\xc3\xa4 luominen tulisi normaalitieteeksi. Marsh hylk\xc3\xa4si samalla t\xc3\xa4ysin uniformitarianismin ja t\xc3\xa4t\xc3\xa4 kautta my\xc3\xb6s kaikki laskelmat yli 10 000 vuotta vanhasta maasta._NEWLINE_Kirjassaan "Studies in Creationism" (1950), Marsh p\xc3\xa4\xc3\xa4tteli ett\xc3\xa4 sairaudet olivat Saatanan aikaansaannoksia ja ett\xc3\xa4 ne olivat olemassa vasta syntiinlankeemuksen j\xc3\xa4lkeen. Marsh kehitteli terveysteemaa eteenp\xc3\xa4in kirjassaan Life, Man and Time (1957), jossa Marsh ilmoitti ett\xc3\xa4 ihmisten elinik\xc3\xa4 oli dramaattisesti lyhentynyt tulvan j\xc3\xa4lkeen ja ett\xc3\xa4 t\xc3\xa4m\xc3\xa4 oli seurausta lihan sy\xc3\xb6nnist\xc3\xa4. Tulvaa edelt\xc3\xa4v\xc3\xa4 ravinto oli Marshin mukaan ollut terveen tasapainoista ja kasviper\xc3\xa4ist\xc3\xa4._NEWLINE_Kirjassaan "Variation and Fixity in Nature" (1976) Marsh sanoi ett\xc3\xa4 kaikki evoluution todisteet olivat todistetta mikroevoluutiosta, ja ett\xc3\xa4 baramiinit voivat lajiutua ja sopivat siksi kokonaiskuvaan. Marsh vetosi p\xc3\xa4\xc3\xa4ttelyss\xc3\xa4\xc3\xa4n muun muassa siihen ett\xc3\xa4 Raamattu ei sanonut sanaakaan orgaanisesta evoluutiosta, vaan sen sijaan ilmoittaa erityisen luomisen historiallisena tosiasiana._NEWLINE_Marsh kuoli vuonna 1992.'